Полицията в Харманли е написала акт за административно нарушение на човека в инвалидната триколка за пътното произшествие с бащата на президента Георги Радев. Това заяви за бТВ говорителят на главния прокурор Румяна Арнаудова.

По думите ѝ случаят е прецедент, защото прокуратурата не е била уведомена, а научава седмица по-късно за инцидента от медиите.

Днес се разбра, че 81-годишният баща на държавния глава Румен Радев е блъснал с мерцедеса си човек с кола за инвалиди още на 17 август, а в YouTube се появи видео от произшествието.

Арнаудова допълни, че главният прокурор Сотир Цацаров изпраща прокурор на място, които да провери случилото се в две посоки. Първо дали е налице престъпление по транспорта, за да се установи дали пострадалото лице е със средна или тежка телесна повреда.

За целта ще бъде извършен преглед от лекар.

Има информация, че пострадалият е бил настанен в болница в Харманли. Правени са рентгенови снимки, а прокуратурата ще изземе медицинската документация.

Прокуратурата ще провери и дали служителите от МВР са извършили престъпление по служба, тъй като се появиха твърдения, че е възможно те да не са изпълнили стриктно и отговорно служебните си задължения.

Междувременно стана ясно, че и министърът на вътрешните работи Валентин Радев е разпоредил проверка в РУ-Харманли.

Екипи на Главна дирекция "Национална полиция" и Дирекция "Инспекторат" на МВР ще разпитат служителите, които са били на местопроизшествието, както и пострадалия при инцидента.